Book of Wei 28

魏書二十八　　王毌丘諸葛鄧鍾傳第二十八 Wei Book 28: Biographies of Wang, Guanqiu, Zhuge, Deng and Zhong

王淩 Wang Ling
王淩字彥雲，太原祁人也. 叔父允，為漢司徒，誅董卓. 卓將李傕、郭汜等為卓報仇，入長安，殺允，盡害其家. 淩及兄晨，時年皆少，逾城得脫，亡命歸鄉里. 淩舉孝廉，為發幹長，魏略曰：淩為長，遇事，髡刑五歲，當道掃除. 時太祖車過，問此何徒，左右以狀對. 太祖曰；「此子師兄子也，所坐亦公耳. 」於是主者選為驍騎主簿. 稍遷至中山太守，所在有治，太祖辟為丞相掾屬.

文帝踐阼，拜散騎常侍，出為兗州刺史，與張遼等至廣陵討孫權. 臨江，夜大風，吳將呂範等船漂至北岸. 淩與諸將逆擊，捕斬首虜，獲舟船，有功，封宜城亭侯，加建武將軍，轉在青州. 是時海濱乘喪亂之後，法度未整. 淩布政施教，賞善罰惡，甚有綱紀，百姓稱之，不容於口. 後從曹休征吳，與賊遇於夾石，休軍失利，淩力戰決圍，休得免難. 仍徙為揚、豫州刺史，咸得軍民之歡心. 始至豫州，旌先賢之後，求未顯之士，各有條教，意義甚美. 初，淩與司馬朗、賈逵友善，及臨兗、豫，繼其名跡. 正始初，為征東將軍，假節都督揚州諸軍事. 二年，吳大將全琮數萬眾寇芍陂，淩率諸軍逆討，與賊爭塘，力戰連日，賊退走. 進封南鄉侯，邑千三百五十戶，遷車騎將軍、儀同三司.

是時，淩外甥令狐愚以才能為兗州刺史，屯平阿. 舅甥並典兵，專淮南之重. 淩就遷為司空. 司馬宣王既誅曹爽，進淩為太尉，假節鉞. 淩、愚密協計，謂齊王不任天位，楚王彪長而才，欲迎立彪都許昌. 嘉平元年九月，愚遣將張式至白馬，與彪相問往來. 淩又遣舍人勞精詣洛陽，語子廣. 廣言：「廢立大事，勿為禍先. 」漢晉春秋曰：淩、愚謀，以帝幼制於強臣，不堪為主，楚王彪長而才，欲迎立之，以興曹氏. 淩使人告廣，廣曰：「凡舉大事，應本人情. 今曹爽以驕奢失民，何平叔虛而不治，丁、畢、桓、鄧雖並有宿望，皆專競於世. 加變易朝典，政令數改，所存雖高而事不下接，民習於舊，眾莫之從. 故雖勢傾四海，聲震天下，同日斬戮，名士減半，而百姓安之，莫或之哀，失民故也. 今懿情雖難量，事未有逆，而擢用賢能，廣樹勝己，修先朝之政令，副眾心之所求. 爽之所以為惡者，彼莫不必改，夙夜匪解，以恤民為先. 父子兄弟，並握兵要，未易亡也. 」淩不從. 臣松之以為如此言之類，皆前史所不載，而猶出習氏. 且制言法體不似於昔，疑悉鑿齒所自造者也. 其十一月，愚複遣式詣彪，未還，會愚病死. 魏書曰：愚字公治，本名浚，黃初中，為和戎護軍. 烏丸校尉田豫討胡有功，小違節度，愚以法繩之. 帝怒，械系愚，免官治罪，詔曰「浚何愚」！遂以名之. 正始中，為曹爽長史，後出為兗州刺史. 魏略曰：愚聞楚王彪有智勇. 初東郡有訛言雲：「白馬河出妖馬，夜過官牧邊鳴呼，眾馬皆應，明日見其跡，大如斛，行數裏，還入河中. 」又有謠言：「白馬素羈西南馳，其誰乘者硃虎騎. 」楚王小字硃虎，故愚與王淩陰謀立楚王. 乃先使人通意於王，言「使君謝王，天下事不可知，原王自愛」！彪亦陰知其意，答言「謝使君，知厚意也. 」二年，熒惑守南斗，淩謂：「鬥中有星，當有暴貴者. 」魏略曰：淩聞東平民浩詳知星，呼問詳. 詳疑淩有所挾，欲悅其意，不言吳當有死喪，而言淮南楚分也，今吳、楚同占，當有王者興. 故淩計遂定. 三年春，吳賊塞塗水. 淩欲因此發，大嚴諸軍，表求討賊；詔報不聽. 淩陰謀滋甚，遣將軍楊弘以廢立事告兗州刺史黃華，華、弘連名以白太傅司馬宣王. 宣王將中軍乘水道討淩，先下赦赦淩罪，又將尚書廣東，使為書喻淩，大軍掩至百尺逼淩. 淩自知勢窮，乃乘船單出迎宣王，遣掾王彧謝罪，送印綬、節鉞. 軍到丘頭，淩面縛水次. 宣王承詔遣主簿解縛反服，見淩，慰勞之，還印綬、節鉞，遣步騎六百人送還京都. 淩至項，飲藥死. 魏略載淩與太傅書曰：「卒聞神軍密發，巳在 百尺，雖知命窮盡，遲於相見，身首分離，不以為恨，前後遣使，有書未得還報，企踵西望，無物以譬. 昨遣書之後，便乘船來相迎宿丘頭，旦發於浦口，奉被露布赦書，又得二十三日況，累紙誨示，聞命驚愕，五內失守，不知何地可以自處？僕久忝朝恩，曆試無效，統禦戎馬，董齊東夏，事有闕廢，中心犯義，罪在三百，妻子同縣，無所禱矣. 不圖聖恩天覆地載，橫蒙視息，複睹日月. 亡甥令狐愚攜惑群小之言，僕即時呵抑，使不得竟其語. 既人已知，神明所鑒，夫非事無陰，卒至髮露，知此梟夷之罪也. 生我者父母，活我者子也. 」又重曰：「身陷刑罪，謬蒙赦宥. 今遣掾送印綬，頃至，當如詔書自縛歸命. 雖足下私之，官法有分. 」及到，如書. 太傅使人解其縛. 淩既蒙赦，加怙舊好，不復自疑，徑乘小船自趣太傅. 太傅使人逆止之，住船淮中，相去十餘丈. 淩知見外，乃遙謂太傅曰：「卿直以折簡召我，我當敢不至邪？而乃引軍來乎！」太傅曰：「以卿非肯逐折簡者故也. 」淩曰：「卿負我！」太傅曰：「我寧負卿，不負國家. 」遂使人送來西. 淩自知罪重，試索棺釘，以觀太傅意，太傅給之. 淩行到項，夜呼掾屬與決曰：「行年八十，身名並滅邪！」遂自殺. 幹寶晉紀曰：淩到項，見賈逵祠在水側，淩呼曰：「賈梁道，王淩固忠於魏之社稷者，唯爾有神，知之. 」其年八月，太傅有疾，夢淩、逵為癘，甚惡之，遂薨. 宣王遂至壽春. 張式等皆自首，乃窮治其事. 彪賜死，諸相連者悉夷三族. 魏略載：山陽單固，字恭夏，為人有器實. 正始中，兗州刺史令狐愚與固父伯龍善，辟固，欲以為別駕. 固不樂為州吏，辭以疾. 愚禮意愈厚，固不欲應. 固母夏侯氏謂固曰：「使君與汝父久善，故命汝不止，汝亦故當仕進，自可往耳. 」固不獲已，遂往，與兼治中從事楊康並為愚腹心. 後愚與王淩通謀，康、固皆知其計. 會愚病，康應司徒召詣洛陽，固亦以疾解祿. 康在京師露其事，太傅乃東取王淩. 到壽春，固見太傅，太傅問曰：「卿知其事為邪？」固對不知. 太傅曰：「且置近事. 問卿，令狐反乎？」固又曰無. 而楊康白，事事與固連. 遂收捕固及家屬，皆系廷尉，考實數十，固故雲無有. 太傅錄楊康，與固對相詰. 固辭窮，乃罵康曰：「老庸既負使君，又滅我族，顧汝當活邪！」辭定，事上，須報廷尉，以舊皆聽得與其母妻子相見. 固見其母，不仰視，其母知其慚也，字謂之曰：「恭夏，汝本自不欲應州郡也，我強故耳. 汝為人吏，自當爾耳. 此自門戶衰，我無恨也. 汝本意與我語. 」固終不仰，又不語，以至於死. 初，楊 康自以白其事，冀得封拜，後以辭頗參錯，亦並斬. 臨刑，俱出獄，固又罵康曰：「老奴，汝死自分耳. 若令死者有知，汝何面目以行地下也. 」朝議鹹以為春秋之義，齊崔杼、鄭歸生皆加追戮，陳屍斫棺，載在方策. 淩、愚罪宜如舊典. 乃發淩、愚塚，剖棺，暴屍於所近市三日，燒其印綬、朝服，親土埋之. 幹寶晉紀曰：兗州武吏東平馬隆，讬為愚家客，以私財更殯葬，行服三年，種植松柏. 一州之士愧之. 進弘、華爵為鄉侯. 廣有志尚學行，死時年四十餘. 魏氏春秋曰：廣字公淵. 弟飛梟、金虎，並才武過人. 太傅嘗從容問蔣濟，濟曰：「淩文武俱贍，當今無雙. 廣等志力，有美於父耳. 」退而悔之，告所親曰：「吾此言，滅人門宗矣. 」魏末傳曰：淩少子字明山，最知名，善書，多技藝，人得其書，皆以為法. 走向太原，追軍及之，時有飛鳥集桑樹，隨枝低卬，舉弓射之即倒，追人乃止不復進. 明山投親家食，親家告吏，乃就執之.

毌丘儉 Guanqiu Jian
毌丘儉字仲恭，河東聞喜人也. 父興，黃初中為武威太守，伐叛柔服，開通河右，名次金城太守蘇則. 討賊張進及討叛胡有功，封高陽鄉侯. 魏名臣奏載雍州刺史張既表曰：「河右遐遠，喪亂彌久，武威當諸郡路道喉轄之要，加民夷雜處，數有兵難. 領太守毌丘興到官，內撫吏民，外懷羌、胡，卒使柔附，為官效用. 黃華、張進初圖逆亂，扇動左右，興志氣忠烈，臨難不顧，為將校民夷陳說禍福，言則涕泣. 于時男女萬口，鹹懷感激，形毀發亂，誓心致命. 尋率精兵踧脅張掖，濟拔領太守杜通、西海太守張睦. 張掖番和、驪靬二縣吏民及郡雜胡棄惡詣興，興皆安恤，使盡力田. 興每所曆，盡竭心力，誠國之良吏. 殿下即位，留心萬機，苟有毫毛之善，必有賞錄，臣伏緣聖旨，指陳其事. 」入為將作大匠. 儉襲父爵，為平原侯文學. 明帝即位，為尚書郎，遷羽林監. 以東宮之舊，甚見親待. 出為洛陽典農. 時取農民以治宮室，儉上疏曰：「臣愚以為天下所急除者二賊，所急務者衣食. 誠使二賊不滅，士民饑凍，雖崇美宮室，猶無益也. 」遷荊州刺史.

青龍中，帝圖討遼東，以儉有幹策，徙為幽州刺史，加度遼將軍，使持節，護烏丸校尉. 率幽州諸軍至襄平，屯遼隧. 右北平烏丸單于寇婁敦、遼西烏丸都督率眾王護留等，昔隨袁尚奔遼東者，率眾五千餘人降. 寇婁敦遣弟阿羅槃等詣闕朝貢，封其渠率二十餘人為侯、王，賜輿馬繒采各有差. 公孫淵逆與儉戰，不利，引還. 明年，帝遣太尉司馬宣王統中軍及儉等眾數萬討淵，定遼東. 儉以功進封安邑侯，食邑三千九百戶.

正始中，儉以高句驪數侵叛，督諸軍步騎萬人出玄菟，從諸道討之. 句驪王宮將步騎二萬人，進軍沸流水上，大戰梁口，梁音渴. 宮連破走. 儉遂束馬縣車，以登丸都，屠句驪所都，斬獲首虜以千數. 句驪沛者名得來，數諫宮，臣松之按東夷傳：沛者，句驪國之官名. 宮不從其言. 得來歎曰：「立見此地將生蓬蒿. 」遂不食而死，舉國賢之. 儉令諸軍不壞其墓，不伐其樹，得其妻子，皆放遣之. 宮單將妻子逃竄. 儉引軍還. 六年，複征之，宮遂奔買溝. 儉遣玄菟太守王頎追之，世語曰：頎字孔碩，東萊人，晉永嘉中大賊王彌，頎之孫. 過沃沮千有餘裏，至肅慎氏南界，刻石紀功，刊丸都之山，銘不耐之城. 諸所誅納八千餘口，論功受賞，侯者百餘人. 穿山溉灌，民賴其利.

遷左將軍，假節監豫州諸軍事，領豫州刺史，轉為鎮南將軍. 諸葛誕戰于東關，不利，乃令誕、儉對換. 誕為鎮南，都督豫州. 儉為鎮東，都督楊州. 吳太傅諸葛恪圍合肥新城，儉與文欽禦之，太尉司馬孚督中軍東解圍，恪退還.

初，儉與夏侯玄、李豐等厚善. 揚州刺史前將軍文欽，曹爽之邑人也，驍果粗猛，數有戰功，好增虜獲，以徼寵賞，多不見許，怨恨日甚. 儉以計厚待欽，情好歡洽. 欽亦感戴，投心無貳. 正元二年正月，有彗星數十丈，西北竟天，起于吳、楚之分. 儉、欽喜，以為己祥. 遂矯太后詔，罪狀大將軍司馬景王，移諸郡國，舉兵反. 迫脅淮南將守諸別屯者，及吏民大小，皆入壽春城，為壇於城西，歃血稱兵為盟，分老弱守城，儉、欽自將五六萬眾渡淮，西至項. 儉堅守，欽在外為遊兵. 儉、欽等表曰：「故相國懿，匡輔魏室，曆事忠貞，故烈祖明皇帝授以寄讬之任. 懿戮力盡節，以甯華夏. 又以齊王聰明，無有穢德，乃心勤盡忠以輔上，天下賴之. 懿欲討滅二虜以安宇內，始分軍糧，克時同舉，未成而薨. 齊王以懿有輔己大功，故遂使師承統懿業，委以大事. 而師以盛年在職，無疾讬病，坐擁強兵，無有臣禮，朝臣非之，義士譏之，天下所聞，其罪一也. 懿造計取賊，多舂軍糧，克期有日. 師為大臣，當除國難，又為人子，當卒父業. 哀聲未絕而便罷息，為臣不忠，為子不孝，其罪二也. 賊退過東關，坐自起眾，三征同進，喪眾敗績，歷年軍實，一旦而盡，致使賊來，天下騷動，死傷流離，其罪三也. 賊舉國悉眾，號五十萬，來向壽春，圖詣洛陽，會太尉孚與臣等建計，乃杜塞要險，不與爭鋒，還固新城. 淮南將士，衝鋒履刃，晝夜相守，勤瘁百日，死者塗地，自魏有軍已來，為難苦甚，莫過於此. 而師遂意自由，不論封賞，權勢自在，無所領錄，其罪四也. 故中書令李豐等，以師無人臣節，欲議退之. 師知而請豐，其夕拉殺，載屍埋棺. 豐等為大臣，帝王腹心，擅加酷暴，死無罪名，師有無君之心，其罪五也. 懿每歎說齊王自堪人主，君臣之義定. 奉事以來十有五載，始欲歸政，按行武庫，詔問禁兵不得妄出. 師自知奸慝，人神所不祐，矯廢君主，加之以罪. 孚，師之叔父，性甚仁孝，追送齊王，悲不自勝. 群臣皆怒而師懷忍，不顧大義，其罪六也. 又故光祿大夫張緝，無罪而誅，夷其妻子，並及母后，逼恐至尊，強催督遣，臨時哀愕，莫不傷痛；而師稱慶，反以歡喜，其罪七也. 陛下踐阼，聰明神武，事經聖心，欲崇省約，天下聞之，莫不歡慶；而師不自改悔，脩複臣禮，而方徵兵募士，毀壞宮內，列侯自衛. 陛下即阼，初不朝覲. 陛下欲臨幸師舍以省其疾，複拒不通，不奉法度，其罪八也. 近者領軍許允當為鎮北，以廚錢給賜，而師舉奏加辟，雖雲流徙，道路餓殺，天下聞之，莫不哀傷，其罪九也. 三方之守，一朝闕廢， 多選精兵，以自營衛，五營領兵，闕而不補，多載器杖，充聚本營，天下所聞，人懷憤怨，訛言盈路，以疑海內，其罪十也. 多休守兵，以占高第，以空虛四表，欲擅強勢，以逞奸心，募取屯田，加其複賞，阻兵安忍，壞亂舊法. 合聚諸籓王公以著鄴，欲悉誅之，一旦舉事廢主. 天不長惡，使目腫不成，其罪十一也. 臣等先人皆隨從太祖武皇帝征討兇暴，獲成大功，與高祖文皇帝即受漢禪，開國承家，猶堯舜相傳也. 臣與安豐護軍鄭翼、廬江護軍呂宣、太守張休、淮南太守丁尊、督守合肥護軍王休等議，各以累世受恩，千載風塵，思盡軀命，以完全社稷安主為效. 斯義苟立，雖焚妻子，吞炭漆身，死而不恨也. 按師之罪，宜加大辟，以彰奸慝. 春秋之義，一世為善，一世宥之. 懿有大功，海內所書，依古典議，廢師以侯就弟. 弟昭，忠肅寬明，樂善好士，有高世君子之度，忠誠為國，不與師同. 臣等碎首所保，可以代師輔導聖躬. 太尉孚，忠孝小心，所宜親寵，授以保傅. 護軍散騎常侍望，忠公親事，當官稱能，遠迎乘輿，有宿衛之功，可為中領軍. 春秋之義，大義滅親，故周公誅弟，石碏戮子，季友鴆兄，上為國計，下全宗族. 殛鯀用禹，聖人明典，古今所稱. 乞陛下下臣等所奏，朝堂博議. 臣言當道，使師遜位避賢者，罷兵去備，如三皇舊法，則天下協同. 若師負勢恃眾不自退者，臣等率將所領，晝夜兼行，惟命是授. 臣等今日所奏，惟欲使大魏永存，使陛下得行君意，遠絕亡之禍，百姓安全，六合一體，使忠臣義士，不愧於三皇五帝耳. 臣恐兵起，天下擾亂，臣輒上事，移三征及州郡國典農，各安慰所部吏民，不得妄動，謹具以狀聞. 惟陛下愛養精神，明慮危害，以寧海內. 師專權用勢，賞罰自由，聞臣等舉眾，必下詔禁絕關津，使驛書不通，擅複徵調，有所收捕. 此乃師詔，非陛下詔書，在所皆不得複承用. 臣等道遠，懼文書不得皆通，輒臨時賞罰，以便宜從事，須定表上也. 」

大將軍統中外軍討之，別使諸葛誕督豫州諸軍從安風津擬壽春，征東將軍胡遵督青、徐諸軍出於譙、宋之間，絕其歸路. 大將軍屯汝陽，使監軍王基督前鋒諸軍據南頓以待之. 今諸軍皆堅壁勿與戰. 儉、欽進不得鬥，退恐壽春見襲，不得歸，計窮不知所為. 淮南將士，家皆在北，眾心沮散，降者相屬，惟淮南新附農民為之用. 大將軍遣兗州刺史鄧艾督泰山諸軍萬餘人至樂嘉，示弱以誘之，大將軍尋自洙至. 欽不知，果夜來欲襲艾等，會明，見大軍兵馬盛，乃引還. 魏氏春秋曰：欽中子俶，小名鴦. 年尚幼，勇力絕人，謂欽曰：「及其未定，擊之可破也. 」於是分為二隊，夜夾攻軍. 俶率壯士先至，大呼大將軍，軍中震擾. 欽後期不應. 會明，俶退，欽亦引還. 魏末傳曰：殿中人姓尹，字大目，小為曹氏家奴，常侍在帝側，大將軍將俱行. 大目知大將軍一目已突出，啟雲：「文欽本是明公腹心，但為人所誤耳，又天子鄉里. 大目昔為文欽所信，乞得追解語之，令還與公複好. 」大將軍聽遣大目單身往，乘大馬，被鎧甲，追文欽，遙相與語. 大目心實欲曹氏安，謬言：「君侯何苦若不可複忍數日中也！」欲使欽解其旨. 欽殊不悟，乃更厲聲罵大目：「汝先帝家人，不念報恩，而反與司馬師作逆；不顧上天，天不祐汝！」乃張弓傅矢欲射大目，大目涕泣曰：「世事敗矣，善自努力也. 」大將軍縱驍騎追擊，大破之，欽遁走. 是日，儉聞欽戰敗，恐懼夜走，眾潰. 比至慎縣，左右人兵稍棄儉去，儉獨與小弟秀及孫重藏水邊草中. 安風津都尉部民張屬就射殺儉，傳首京都. 屬封侯. 秀、重走入吳. 將士諸為儉、欽所迫脅者，悉歸降. 欽與郭淮書曰：「大將軍昭伯與太傅（伯）俱受顧命，登床把臂，讬付天下，此遠近所知. 後以勢利，乃絕其祀，及其親党，皆一時之俊，可為痛心，奈何奈何！公侯恃與大司馬公恩親分著，義貫金石，當此之時，想益毒痛，有不可堪也. 王太尉嫌其專朝，潛欲舉兵，事竟不捷，複受誅夷，害及楚王，想甚追恨. 太傅既亡，然其子師繼承父業，肆其虐暴，日月滋甚，放主弑後，殘戮忠良，包藏禍心，遂至篡弑. 此可忍也，孰不可忍？欽以名義大故，事君有節，忠憤內發，忘寢與食，無所吝顧也. 會毌丘子邦自與父書，騰說公侯，盡事主之義，欲奮白髮，同符太公，惟須東問，影響相應，聞問之日，能不慷慨！是以不顧妻孥之痛，即與毌丘鎮東舉義兵三萬餘人，西趨京師，欲扶持王室，掃除奸逆，企踵西望，不得聲問，魯望高子，不足喻急. 夫當仁不讓，況救君之難，度道遠艱，故不果期要耳. 然同舟共濟，安 危勢同，禍痛已連，非言飾所解，自公侯所明也. 共事曹氏，積信魏朝，行道之人，皆所知見. 然在朝之士，冒利偷生，烈士所恥，公侯所賤，賈豎所不忍為也，況當塗之士邪？軍屯住項，小人以閏月十六日別進兵，就于樂嘉城討師，師之徒眾，尋時崩潰，其所斬截，不復訾原，但當長驅徑至京師，而流言先至，毌丘不復詳之，更謂小人為誤，諸軍便爾瓦解. 毌丘還走，追尋釋解，無所及. 小人還項，複遇王基等十二軍，追尋毌丘，進兵討之，即時克破，所向全勝，要那後無繼何？孤軍梁昌，進退失所，還據壽春，壽春複走，狼狽躓閡，無複他計，惟當歸命大吳，借兵乞食，繼踵伍員耳. 不若僕隸，如何快心，複君之仇，永使曹氏少享血食，此亦大國之所祐念也. 想公侯不使程嬰、杵臼擅名於前代，而使大魏獨無鷹揚之士與？今大吳敦崇大義，深見湣悼. 然僕於國大分連接，遠同一勢，日欲俱舉，瓜分中國，不原偏取以為己有. 公侯必欲共忍帥胸懷，宜廣大勢，恐秦川之卒不可孤舉. 今者之計，宜屈己伸人，讬命歸漢，東西俱舉爾，乃可克定師黨耳. 深思鄙言，若愚計可從，宜使漢軍克制期要，使六合校考，與周、召同封，以讬付兒孫. 此亦非小事也，大丈夫寧處其落落，是以遠呈忠心，時望嘉應. 」時郭淮已卒，欽未知，故有此書. 世語曰：毌丘儉之誅，黨與七百餘人，傳侍御史杜友治獄，惟舉首事十人，餘皆奏散. 友字季子，東郡人，仕晉冀州刺史、河南尹. 子默，字世玄，曆吏部郎，衛尉.

儉子甸為治書侍御史，先時知儉謀將發，私出將家屬逃走新安靈山上. 別攻下之，夷儉三族. 世語曰：甸字子邦，有名京邑. 齊王之廢也，甸謂儉曰：「大人居方獄重任，國傾覆而晏然自守，將受四海之責. 」儉然之. 大將軍惡其為人也. 及儉起兵，問屈〈冉頁〉所在，雲不來無能為也. 儉初起兵，遣子宗四人入吳. 太康中，吳平，宗兄弟皆還中國. 宗字子仁，有儉風，至零陵太守. 宗子奧，巴東監軍、益州刺史. 習鑿齒曰：毌丘儉感明帝之顧命，故為此役. 君子謂毌丘儉事雖不成，可謂忠臣矣. 夫竭節而赴義者我也，成之與敗者時也，我苟無時，成何可必乎？忘我而不自必，乃所以為忠也. 古人有言：「死者複生，生者不愧. 」若毌丘儉可謂不愧也.

欽亡入吳，吳以欽為都護、假節、鎮北大將軍、幽州牧、譙侯. 欽降吳表曰：「稟命不幸，常隸魏國，兩絕於天. 雖側伏隅都，自知無路. 司馬師滔天作逆，廢害二主，辛、癸、高、莽，惡不足喻. 欽累世受魏恩，烏鳥之情，竊懷憤踴，在三之義，期於弊僕. 前與毌丘儉、郭淮等俱舉義兵，當共討師，掃除凶孽，誠臣慺慺愚管所執. 智慮淺薄，微節不騁，進無所依，悲痛切心. 退惟不能扶翼本朝，抱愧俯仰，靡所自厝. 冒緣古義，固有所歸，庶假天威，得展萬一，僵僕之日，亦所不恨. 輒相率將，歸命聖化，慚偷苟生，非辭所陳. 謹上還所受魏使持節、前將軍、山桑侯印綬. 臨表惶惑，伏須罪誅. 」魏書曰：欽字仲若，譙郡人. 父稷，建安中為騎將，有勇力. 欽少以名將子，材武見稱. 魏諷反，欽坐與諷辭語相連，及下獄，掠笞數百，當死，太祖以稷故赦之. 太和中，為五營校督，出為牙門將. 欽性剛暴無禮，所在倨傲陵上，不奉官法，輒見奏遣，明帝抑之. 後複以為淮南牙門將，轉為廬江太守、鷹揚將軍. 王淩奏欽貪殘，不宜撫邊，求免官治罪，由是徵欽還. 曹爽以欽鄉里，厚養待之，不治欽事. 複遣還廬江，加冠軍將軍，貴寵逾前. 欽以故益驕，好自矜伐，以壯勇高人，頗得虛名於三軍. 曹爽誅後，進欽為前將軍以安其心，後代諸葛誕為揚州刺史. 自曹爽之誅，欽常內懼，與諸葛誕相惡，無所與謀. 會誕去兵，毌丘儉往，乃陰共結謀. 戰敗走，晝夜間行，追者不及，遂得入吳，孫峻厚待之. 欽雖在他國，不能屈節下人，自呂據、硃異等諸大將皆憎疾之，惟峻常左右之.

諸葛誕 Zhuge Dan
諸葛誕字公休，琅邪陽都人，諸葛豐後也. 初以尚書郎為滎陽令，魏氏春秋曰：誕為郎，與僕射杜畿試船陶河，遭風覆沒，誕亦俱溺. 虎賁浮河救誕，誕曰：「先救杜侯. 」誕飄於岸，絕而復蘇. 入為吏部郎. 人有所屬讬，輒顯其言而承用之，後有當否，則公議其得失以為褒貶，自是群僚莫不慎其所舉. 累遷禦史中丞尚書，與夏侯玄、鄧颺等相善，收名朝廷，京都翕然. 言事者以誕、颺等脩浮華，合虛譽，漸不可長. 明帝惡之，免誕官. 世語曰：是時，當世俊士散騎常侍夏侯玄、尚書諸葛誕、鄧颺之徒，共相題表，以玄、疇四人為四聰，誕、備八人為八達，中書監劉放子熙、孫資子密、吏部尚書衛臻子烈三人，鹹不及比，以父居勢位，容之為三豫，凡十五人. 帝以構長浮華，皆免官廢錮. 會帝崩，正始初，玄等並在職. 複以誕為禦史中丞尚書，出為揚州刺史，加昭武將軍.

王淩之陰謀也，太傅司馬宣王潛軍東伐，以誕為鎮東將軍、假節都督揚州諸軍事，封山陽亭侯. 諸葛恪興東關，遣誕督諸軍討之，與戰，不利. 還，徙為鎮南將軍.

後毌丘儉、文欽反，遣使詣誕，招呼豫州士民. 誕斬其使，露布天下，令知儉、欽凶逆. 大將軍司馬景王東征，使誕督豫州諸軍，渡安風津向壽春. 儉、欽之破也，誕先至壽春. 壽春中十餘萬口，聞儉、欽敗，恐誅，悉破城門出，流迸山澤，或散走入吳. 以誕久在淮南，乃複以為鎮東大將軍、儀同三司、都督揚州. 吳大將孫峻、呂據、留贊等聞淮南亂，會文欽往，乃帥眾將欽徑至壽春；時誕諸軍已至，城不可攻，乃走. 誕遣將軍蔣班追擊之，斬贊，傳首，收其印節. 進封高平侯，邑三千五百戶，轉為征東大將軍.

誕既與玄、颺等至親，又王淩、毌丘儉累見夷滅，懼不自安，傾帑藏振施以結眾心，厚養親附及揚州輕俠者數千人為死士. 魏書曰：誕賞賜過度. 有犯死者，虧制以活之. 甘露元年冬，吳賊欲向徐堨，計誕所督兵馬足以待之，而複請十萬眾守壽春，又求臨淮築城以備寇，內欲保有淮南. 朝廷微知誕有自疑心，以誕舊臣，欲入度之. 二年五月，徵為司空. 誕被詔書，愈恐，遂反. 召會諸將，自出攻揚州刺史樂綝，殺之. 世語曰：司馬文王既秉朝政，長史賈充以為宜遣參佐慰勞四征，於是遣充至壽春. 充還啟文王：「誕再在揚州，有威名，民望所歸. 今徵，必不來，禍小事淺；不徵，事遲禍大. 」乃以為司空. 書至，誕曰：「我作公當在王文舒後，今便為司空！不遣使者，健步齎書，使以兵付樂綝，此必綝所為. 」乃將左右數百人至揚州，揚州人欲閉門，誕叱曰：「卿非我故吏邪！」徑入，綝逃上樓，就斬之. 魏末傳曰：賈充與誕相見，談說時事，因謂誕曰：「洛中諸賢，皆原禪代，君所知也. 君以為雲何？」誕厲色曰：「卿非賈豫州子？世受魏恩，如何負國，欲以魏室輸人乎？非吾所忍聞. 若洛中有難，吾當死之. 」充默然. 誕既被徵，請諸牙門置酒飲宴，呼牙門從兵，皆賜酒令醉，謂眾人曰：「前作千人鎧仗始成，欲以擊賊，今當還洛，不復得用，欲蹔出，將見人遊戲，須臾還耳；諸君且止. 」乃嚴鼓將士七百人出. 樂綝聞之，閉州門. 誕曆南門宣言曰：「當還洛邑，蹔出遊戲，揚州何為閉門見備？」前至東門，東門複閉，乃使兵緣城攻門，州人悉走，因風放火，焚其府庫，遂殺綝. 誕表曰：「臣受國重任，統兵在東. 揚州刺史樂綝專詐，說臣與吳交通，又言被詔當代臣位，無狀日久. 臣奉國命，以死自立，終無異端. 忿綝不忠，輒將步騎七百人，以今月六日討綝，即日斬首，函頭驛馬傳送. 若聖朝明臣，臣即魏臣；不明臣，臣即吳臣. 不勝發憤有日，謹拜表陳愚，悲感泣血，哽咽斷絕，不知所如，乞朝廷察臣至誠. 」臣松之以為魏末傳所言，率皆鄙陋. 疑誕表言曲，不至於此也. 斂淮南及淮北郡縣屯田口十餘萬官兵，揚州新附勝兵者四五萬人，聚穀足一年食，閉城自守. 遣長史吳綱將小子靚至吳請救. 世語曰：黃初末，吳人發長沙王吳芮塚，以其專於臨湘為孫堅立廟. 芮容貌如生，衣服不朽. 後豫發者見吳綱曰：「君何類長沙王吳芮，但微短耳. 」綱瞿然曰；「是先祖也，君何由見之？」見者言所由，綱曰：「更葬否？」答曰：「即更葬矣. 」自芮之卒年至塚發，四百餘年，綱，芮之十六世孫矣. 吳人大喜，遣將全懌、 全端、唐咨、王祚等，率三萬眾，密與文欽俱來應誕. 以誕為左都護、假節、大司徒、驃騎將軍、青州牧、壽春侯. 是時鎮南將軍王基始至，督諸軍圍壽春，未合. 咨、欽等從城東北，因山乘險，得將其眾突入城.

六月，車駕東征，至項. 大將軍司馬文王督中外諸軍二十六萬眾，臨淮討之. 大將軍屯丘頭. 使基及安東將軍陳騫等四面合圍，表裏再重，塹壘甚峻. 又使監軍石苞、兗州刺史州泰等，簡銳卒為遊軍，備外寇. 欽等數出犯圍，逆擊走之. 吳將硃異再以大眾來迎誕等，渡黎漿水，泰等逆與戰，每摧其鋒. 孫綝以異戰不進，怒而殺之. 城中食轉少，外救不至，眾無所恃. 將軍蔣班、焦彝，皆誕爪牙計事者也，棄誕，逾城自歸大將軍. 漢晉春秋曰：蔣班、焦彝言于諸葛誕曰：「硃異等以大眾來而不能進，孫綝殺異而歸江東，外以發兵為名，而內實坐須成敗，其歸可見矣. 今宜及眾心尚固，士卒思用，並力決死，攻其一面，雖不能盡克，猶可有全者. 」文欽曰：「江東乘戰勝之威久矣，未有難北方者也. 況公今舉十餘萬之眾內附，而欽與全端等皆同居死地，父子兄弟盡在江表，就孫綝不欲，主上及其親戚豈肯聽乎？且中國無歲無事，軍民並疲，今守我一年，勢力已因，異圖生心，變故將起，以往准今，可計日而望也. 」班、彝固勸之，欽怒，而誕欲殺班. 二人懼，且知誕之必敗也，十一月，乃相攜而降. 大將軍乃使反間，以奇變說全懌等，懌等率眾數千人開門來出. 城中震懼，不知所為.

三年正月，誕、欽、咨等大為攻具，晝夜五六日攻南圍，欲決圍而出. 漢晉春秋曰：文欽曰：「蔣班、焦彝謂我不能出而走，全端、全懌又率眾逆降，此敵無備之時也，可以戰矣. 」誕及唐咨等皆以為然，遂共悉眾出攻. 圍上諸軍，臨高以發石車火箭逆燒破其攻具，弩矢及石雨下，死傷者蔽地，血流盈塹. 複還入城，城內食轉竭，降出者數萬口. 欽欲盡出北方人，省食，與吳人堅守，誕不聽，由是爭恨. 欽素與誕有隙，徒以計合，事急愈相疑. 欽見誕計事，誕遂殺欽. 欽子鴦及虎將兵在小城中，聞欽死，勒兵馳赴之，眾不為用. 鴦、虎單走，逾城出，自歸大將軍. 軍吏請誅之，大將軍令曰：「欽之罪不容誅，其子固應當戮，然鴦、虎以窮歸命，且城未拔，殺之是堅其心也. 」乃赦鴦、虎，使將兵數百騎馳巡城，呼語城內雲：「文欽之子猶不見殺，其餘何懼？」表鴦、虎為將軍，各賜爵關內侯. 城內喜且擾，又日饑困，誕、咨等智力窮. 大將軍乃自臨圍，四面進兵，同時鼓譟登城，城內無敢動者. 誕窘急，單乘馬，將其麾下突小城門出. 大將軍司馬胡奮部兵逆擊，斬誕，傳首，夷三族. 誕麾下數百人，坐不降見斬，皆曰：「為諸葛公死，不恨. 」其得人心如此. 幹寶晉紀曰：數百人拱手為列，每斬一人，輒降之，竟不變，至盡，時人比之田橫. 吳將於詮曰：「大丈夫受命其主，以兵救人，既不能克，又束手於敵，吾弗取也. 」乃免胄冒陳而死. 唐咨、王祚及諸裨將皆面縛降，吳兵萬眾，器仗軍實山積.

初圍壽春，議者多欲急攻之，大將軍以為：「城固而眾多，攻之必力屈，若有外寇，表裏受敵，此危道也. 今三叛相聚於孤城之中，天其或者將使同就戮，吾當以全策縻之，可坐而制也. 」誕以二年五月反，三年二月破滅. 六軍按甲，深溝高壘，而誕自困，竟不煩攻而克. 幹寶晉紀曰：初，壽春每歲雨潦，淮水溢，常淹城邑. 故文王之築圍也，誕笑之曰：「是固不攻而自敗也. 」及大軍之攻，亢旱逾年. 城既陷，是日大雨，圍壘皆毀. 誕子靚，字仲思，吳平還晉. 靚子恢，字道明，位至尚書令，追贈左光祿大夫開府. 及破壽春，議者又以為淮南仍為叛逆，吳兵室家在江南，不可縱，宜悉坑之. 大將軍以為古之用兵，全國為上，戮其元惡而已. 吳兵就得亡還，適可以示中國之弘耳. 一無所殺，分佈三河近郡以安處之.

唐咨本利城人. 黃初中，利城郡反，殺太守徐箕，推咨為主. 文帝遣諸軍討破之，咨走入海，遂亡至吳，官至左將軍，封侯、持節. 誕、欽屠戮，咨亦生禽，三叛皆獲，天下快焉. 傅子曰：宋建椎牛禱賽，終自焚滅. 文欽日祠祭事天，斬於人手. 諸葛誕夫婦聚會神巫，淫祀求福，伏屍淮南，舉族誅夷. 此天下所共見，足為明鑒也. 拜咨安遠將軍，其餘裨將咸假號位，吳眾悅服. 江東感之，皆不誅其家. 其淮南將吏士民諸為誕所脅略者，惟誅其首逆，餘皆赦之. 聽鴦、虎收斂欽喪，給其車牛，致葬舊墓. 習鑿齒曰：自是天下畏威懷德矣. 君子謂司馬大將軍於是役也，可謂能以德攻矣. 夫建業者異矣，各有所尚，而不能兼併也. 故窮武之雄斃於不仁，存義之國喪於懦退，今一征而禽三叛，大虜吳眾，席捲淮浦，俘馘十萬，可謂壯矣. 而未及安坐，喪王基之功，種惠吳人，結異類之情，鴦葬欽，忘疇昔之隙，不咎誕眾，使揚士懷愧，功高而人樂其成，業廣而敵懷其德，武昭既敷，文算又洽，推此道也，天下其孰能當之哉？喪王基，語在基傳. 鴦一名俶. 晉諸公贊曰，俶後為將軍，破涼州虜，名聞天下. 太康中為東夷校尉、假節. 當之職，入辭武帝，帝見而惡之，讬以他事免俶官. 東安公繇，諸葛誕外孫，欲殺俶，因誅楊駿，誣俶謀逆，遂夷三族.

鄧艾 Deng Ai
鄧艾字士載，義陽棘陽人也. 少孤，太祖破荊州，徙汝南，為農民養犢. 年十二，隨母至潁川，讀故太丘長陳寔碑文，言「文為世范，行為士則」，艾遂自名範，字士則. 後宗族有與同者，故改焉. 為都尉學士，以口吃，不得作幹佐. 為稻田守叢草吏. 同郡吏父憐其家貧，資給甚厚，艾初不稱謝. 每見高山大澤，輒規度指畫軍營處所，時人多笑焉. 後為典農綱紀，上計吏，因使見太尉司馬宣王. 宣王奇之，辟之為掾，世語曰：鄧艾少為襄城典農部民，與石苞皆年十二三. 謁者陽翟郭玄信，武帝監軍郭誕元奕之子. 建安中，少府吉本起兵許都，玄信坐被刑在家，從典農司馬求人禦，以艾、苞與禦，行十餘裏，與語，悅之，謂二人皆當遠至為佐相. 艾後為典農功曹，奉使詣宣王，由此見知，遂被拔擢. 遷尚書郎.

時欲廣田畜穀，為滅賊資，使艾行陳、項已東至壽春. 艾以為「田良水少，不足以盡地利，宜開河渠，可以引水澆溉，大積軍糧，又通運漕之道. 」乃著濟河論以喻其指. 又以為「昔破黃巾，因為屯田，積谷于許都以制四方. 今三隅已定，事在淮南，每大軍征舉，運兵過半，功費巨億，以為大役. 陳、蔡之間，土下田良，可省許昌左右諸稻田，並水東下. 令淮北屯二萬人，淮南三萬人，十二分休，常有四萬人，且田且守. 水豐常收三倍於西，計除眾費，歲完五百萬斛以為軍資. 六七年間，可積三千萬斛於淮上，此則十萬之眾五年食也. 以此乘吳，無往而不克矣. 」宣王善之，事皆施行. 正始二年，乃開廣漕渠，每東南有事，大軍興眾，汎舟而下，達于江、淮，資食有儲而無水害，艾所建也.

出參征西軍事，遷南安太守. 嘉平元年，與征西將軍郭淮拒蜀偏將軍姜維. 維退，淮因西擊羌. 艾曰：「賊去未遠，或能複還，宜分諸軍以備不虞. 」於是留艾屯白水北. 三日，維遣廖化自白水南向艾結營. 艾謂諸將曰：「維今卒還，吾軍人少，法當來渡而不作橋. 此維使化持吾，令不得還. 維必自東襲取洮城. 」洮城在水北，去艾屯六十裏. 艾即夜潛軍徑到，維果來渡，而艾先至據城，得以不敗. 賜爵關內侯，加討寇將軍，後遷城陽太守.

是時並州右賢王劉豹並為一部，艾上言曰：「戎狄獸心，不以義親，強則侵暴，弱則內附，故周宣有玁狁之寇，漢祖有平城之圍. 每匈奴一盛，為前代重患. 自單于在外，莫能牽制長卑. 誘而致之，使來入侍. 由是羌夷失統，合散無主. 以單于在內，萬里順軌. 今單于之尊日疏，外土之威浸重，則胡虜不可不深備也. 聞劉豹部有叛胡，可因叛割為二國，以分其勢. 去卑功顯前朝，而子不繼業，宜加其子顯號，使居雁門. 離國弱寇，追錄舊勳，此禦邊長計也. 」又陳：「羌胡與民同處者，宜以漸出之，使居民表崇廉恥之教，塞奸宄之路. 」大將軍司馬景王新輔政，多納用焉. 遷汝南太守，至則尋求昔所厚己吏父，久已死，遣吏祭之，重遺其母，舉其子與計吏. 艾所在，荒野開闢，軍民並豐.

諸葛恪圍合肥新城，不克，退歸. 艾言景王曰：「孫權已沒，大臣未附，吳名宗大族，皆有部曲，阻兵仗勢，足以建命. 恪新秉國政，而內無其主，不念撫恤上下以立根基，競於外事，虐用其民，悉國之眾，頓於堅城，死者萬數，載禍而歸，此恪獲罪之日也. 昔子胥、吳起、商鞅、樂毅皆見任時君，主沒而敗. 況恪才非四賢，而不慮大患，其亡可待也. 」恪歸，果見誅. 遷兗州刺史，加振威將軍. 上言曰：「國之所急，惟農與戰，國富則兵強，兵強則戰勝. 然農者，勝之本也. 孔子曰'足食足兵'，食在兵前也. 上無設爵之勸，則下無財畜之功. 今使考績之賞，在於積粟富民，則交遊之路絕，浮華之原塞矣. 」

高貴鄉公即尊位，進封方城亭侯. 毌丘儉作亂，遣健步齎書，欲疑惑大眾，艾斬之，兼道進軍，先趣樂嘉城，作浮橋. 司馬景王至，遂據之. 文欽以後大軍破敗於城下，艾追之至丘頭. 欽奔吳. 吳大將軍孫峻等號十萬眾，將渡江，鎮東將軍諸葛誕遣艾據肥陽，艾以與賊勢相遠，非要害之地，輒移屯附亭，遣泰山太守諸葛緒等於黎漿拒戰，遂走之. 其年徵拜長水校尉. 以破欽等功，進封方城鄉侯，行安西將軍. 解雍州刺史王經圍於狄道，薑維退駐鍾提，乃以艾為安西將軍，假節、領護東羌校尉. 議者多以為維力已竭，未能更出. 艾曰：「洮西之敗，非小失也；破軍殺將，倉廩空虛，百姓流離，幾於危亡. 今以策言之，彼有乘勝之勢，我有虛弱之實，一也. 彼上下相習，五兵犀利，我將易兵新，器杖未複，二也. 彼以船行，吾以陸軍，勞逸不同，三也. 狄道、隴西、南安、祁山，各當有守，彼專為一，我分為四，四也. 從南安、隴西，因食羌穀，若趣祁山，熟麥千頃，為之縣餌，五也. 賊有黠數，其來必矣. 」頃之，維果向祁山，聞艾已有備，乃回從董亭趣南安，艾據武城山以相持. 維與艾爭險，不克，其夜，渡渭東行，緣山趣上邽，艾與戰於段穀，大破之. 甘露元年詔曰：「逆賊姜維連年狡黠，民夷騷動，西土不寧. 艾籌畫有方，忠勇奮發，斬將十數，馘首千計；國威震於巴、蜀，武聲揚於江、岷. 今以艾為鎮西將軍、都督隴右諸軍事，進封鄧侯. 分五百戶封子忠為亭侯. 」二年，拒姜維于長城，維退還. 遷征西將軍，前後增邑凡六千六百戶. 景元三年，又破維于侯和，維卻保遝中. 四年秋，詔諸軍征蜀，大將軍司馬文王皆指授節度，使艾與維相綴連；雍州刺史諸葛緒要維，令不得歸. 艾遣天水太守王頎等直攻維營，隴西太守牽弘等邀其前，金城太守楊欣等詣甘松. 維聞鍾會諸軍已入漢中，引退還. 欣等追躡於強川口，大戰，維敗走. 聞雍州已塞道屯橋頭，從孔函穀入北道，欲出雍州後. 諸葛緒聞之，卻還三十裏. 維入北道三十餘裏，聞緒軍卻，尋還，從橋頭過，緒趣截維，較一日不及. 維遂東引，還守劍閣. 鍾會攻維未能克. 艾上言：「今賊摧折，宜遂乘之，從陰平由邪徑經漢德陽亭趣涪，出劍閣西百里，去成都三百餘裏，奇兵沖其腹心. 劍閣之守必還赴涪，則會方軌而進；劍閣之軍不還，則應涪之兵寡矣. 軍志有之曰：'攻其無備，出其不意. '今掩其空虛，破之必矣. 」

冬十月，艾自陰平道行無人之地七百餘裏，鑿山通道，造作橋閣. 山高穀深，至為艱險，又糧運將匱，頻於危殆. 艾以氈自裹，推轉而下. 將士皆攀木緣崖，魚貫而進. 先登至江由，蜀守將馬邈降. 蜀衛將軍諸葛瞻自涪還綿竹，列陳待艾. 艾遣子惠唐亭侯忠等出其右，司馬師纂等出其左. 忠、纂戰不利，並退還，曰：「賊未可擊. 」艾怒曰：「存亡之分，在此一舉，何不可之有？」乃叱忠、纂等，將斬之. 忠、纂馳還更戰，大破之，斬瞻及尚書張遵等首，進軍到雒. 劉禪遣使奉皇帝璽綬，為箋詣艾請降.

艾至成都，禪率太子諸王及群臣六十餘人面縛輿櫬詣軍門，艾執節解縛焚櫬，受而宥之. 檢禦將士，無所虜略，綏納降附，使復舊業，蜀人稱焉. 輒依鄧禹故事，承制拜禪行驃騎將軍，太子奉車、諸王駙馬都尉. 蜀群司各隨高下拜為王官，或領艾官屬. 以師纂領益州刺史，隴西太守牽弘等領蜀中諸郡. 使於綿竹築台以為京觀，用彰戰功. 士卒死事者，皆與蜀兵同共埋藏. 艾深自矜伐，謂蜀士大夫曰：「諸君賴遭某，故得有今日耳. 若遇吳漢之徒，已殄滅矣. 」又曰：「姜維自一時雄兒也，與某相值，故窮耳. 」有識者笑之.

十二月，詔曰：「艾曜威奮武，深入虜庭，斬將搴旗，梟其鯨鯢，使僭號之主，稽首系頸，曆世逋誅，一朝而平. 兵不逾時，戰不終日，雲徹席捲，蕩定巴蜀. 雖白起破強楚，韓信克勁趙，吳漢禽子陽，亞夫滅七國，計功論美，不足比勳也. 其以艾為太尉，增邑二萬戶，封子二人亭侯，各食邑千戶. 」袁子曰：諸葛亮，重人也，而驟用蜀兵，此知小國弱民難以久存也. 今國家一舉而滅蜀，自征伐之功，未有如此之速者也. 方鄧艾以萬人入江由之危險，鍾會以二十萬眾留劍閣而不得進，三軍之士已饑，艾雖戰勝克將，使劉禪數日不降，則二將之軍難以反矣. 故功業如此之難也. 國家前有壽春之役，後有滅蜀之勞，百姓貧而倉稟虛，故小國之慮，在於時立功以自存，大國之慮，在於既勝而力竭，成功之後，戒懼之時也. 艾言司馬文王曰：「兵有先聲而後實者，今因平蜀之勢以乘吳，吳人震恐，席捲之時也. 然大舉之後，將士疲勞，不可便用，且徐緩之；留隴右兵二萬人，蜀兵二萬人，煮鹽興冶，為軍農要用，並作舟船，豫順流之事，然後發使告以利害，吳必歸化，可不征而定也. 今宜厚劉禪以致孫休，安士民以來遠人，若便送禪於京都，吳以為流徙，則於向化之心不勸. 宜權停留，須來年秋冬，比爾吳亦足平. 以為可封禪為扶風王，錫其資財，供其左右. 郡有董卓塢，為之宮舍. 爵其子為公侯，食郡內縣，以顯歸命之寵. 開廣陵、城陽以待吳人，則畏威懷德，望風而從矣. 」文王使監軍衛瓘喻艾：「事當須報，不宜輒行. 」艾重言曰：「銜命征行，奉指授之策，元惡既服；至於承制拜假，以安初附，謂合權宜. 今蜀舉眾歸命，地盡南海，東接吳會，宜早鎮定. 若待國命，往復道途，延引日月. 春秋之義，大夫出疆，有可以安社稷，利國家，專之可也. 今吳未賓；勢與蜀連，不可拘常以失事機. 兵法，進不求名，退不避罪，艾雖無古人之節，終不自嫌以損于國也. 」鍾會、胡烈、師纂等皆白艾所作悖逆，變釁以結. 詔書檻車徵艾. 魏氏春秋曰：艾仰天歎曰：「艾忠臣也，一至此乎！白起之酷，複見於今日矣. 」

艾父子既囚，鍾會至成都，先送艾，然後作亂. 會已死，艾本營將士追出艾檻車，迎還. 瓘遣田續等討艾，遇於綿竹西，斬之. 子忠與艾俱死，餘子在洛陽者悉誅，徙艾妻子及孫於西域. 漢晉春秋曰：初艾之下江由也，以續不進，欲斬，既而舍之. 及瓘遣續，謂曰：「可以報江由之辱矣. 」杜預言於眾曰：「伯玉其不免乎！身為名士，位望已高，既無德音，又不禦下以正，是小人而乘君子之器，將何以堪其責乎？」瓘聞之，不俟駕而謝. 世語曰：師纂亦與艾俱死. 纂性急少恩，死之日體無完皮.

初，艾當伐蜀，夢坐山上而有流水，以問殄虜護軍爰邵. 邵曰：「按易卦，山上有水曰蹇. 蹇繇曰：'蹇利西南，不利東北. '孔子曰：'蹇利西南，往有功也；不利東北，其道窮也. '往必克蜀，殆不還乎！」艾憮然不樂. 荀綽冀州記曰：邵起自幹吏，位至衛尉. 長子翰，河東太守. 中子敞，大司農. 少子倩，字君幼，寬厚有器局，勤於當世，曆位冀州刺史、太子右衛率. 翰子俞，字世都，清貞貴素，辯於論議，采公孫龍之辭以談微理. 少有能名，辟太尉府，稍曆顯位，至侍中中書令，遷為監. 臣松之按：蹇彖辭雲「蹇利西南，往得中也」，不雲「有功」；下雲「利見大人，往有功也」.

泰始元年，晉室踐阼，詔曰：「昔太尉王淩謀廢齊王，而王竟不足以守位. 征西將軍鄧艾，矜功失節，實應大辟. 然被書之日，罷遣人眾，束手受罪，比于求生遂為惡者，誠複不同. 今大赦得還，若無子孫者聽使立後，令祭祀不絕. 」三年，議郎段灼上疏理艾曰：「艾心懷至忠而荷反逆之名，平定巴蜀而受夷滅之誅，臣竊悼之. 惜哉，言艾之反也！艾性剛急，輕犯雅俗，不能協同朋類，故莫肯理之. 臣敢言艾不反之狀. 昔薑維有斷隴右之志，艾脩治備守，積谷強兵. 值歲凶旱，艾為區種，身被烏衣，手執耒耜，以率將士. 上下相感，莫不盡力. 艾持節守邊，所統萬數，而不難僕虜之勞，士民之役，非執節忠勤，孰能若此？故落門、段谷之戰，以少擊多，摧破強賊. 先帝知其可任，委艾廟勝，授以長策. 艾受命忘身，束馬縣車，自投死地，勇氣陵雲，士眾乘勢，使劉禪君臣面縛，叉手屈膝. 艾功名以成，當書之竹帛，傳祚萬世. 七十老公，反欲何求！艾誠恃養育之恩，心不自疑，矯命承制，權安社稷；雖違常科，有合古義，原心定罪，本在可論. 鍾會忌艾威名，構成其事. 忠而受誅，信而見疑，頭縣馬巿，諸子並斬，見之者垂泣，聞之者歎息. 陛下龍興，闡弘大度，釋諸嫌忌，受誅之家，不拘敘用. 昔秦民憐白起之無罪，吳人傷子胥之冤酷，皆為立祠. 今天下民人為艾悼心痛恨，亦猶是也. 臣以為艾身首分離，捐棄草土，宜收屍喪，還其田宅. 以平蜀之功，紹封其孫，使闔棺定諡，死無餘恨. 赦冤魂于黃泉，收信義於後世，葬一人而天下慕其行，埋一魂而天下歸其義，所為者寡而悅者眾矣. 」九年，詔曰：「艾有功勳，受罪不逃刑，而子孫為民隸，朕常湣之. 其以嫡孫朗為郎中. 」

艾在西時，修治障塞，築起城塢. 泰始中，羌虜大叛，頻殺刺史，涼州道斷. 吏民安全者，皆保艾所築塢焉. 世語曰：咸甯中，積射將軍樊震為西戎牙門，得見辭，武帝問震所由進，震自陳曾為鄧艾伐蜀時帳下將，帝遂尋問艾，震具申艾之忠，言之流涕. 先是以艾孫朗為丹水令，由此遷為定陵令. 次孫千秋有時望，光祿大夫王戎辟為掾. 永嘉中，朗為新都太守，未之官，在襄陽失火，朗及母妻子舉室燒死，惟子韜子行得免. 千秋先卒，二子亦燒死.

艾州裏時輩南陽州泰，亦好立功業，善用兵，官至征虜將軍、假節都督江南諸軍事. 景元二年薨，追贈衛將軍，諡曰壯侯. 世語曰：初，荊州刺史裴潛以泰為從事，司馬宣王鎮宛，潛數遣詣宣王，由此為宣王所知. 及征孟達，泰又導軍，遂辟泰. 泰頻喪考、妣、祖，九年居喪，宣王留缺待之，至三十六日，擢為新城太守. 宣王為泰會，使尚書鍾繇調泰：「君釋褐登宰府，三十六日擁麾蓋，守兵馬郡；乞兒乘小車，一何駛乎？」泰曰：「誠有此. 君，名公之子，少有文采，故守吏職；獼猴騎土牛，又何遲也！」眾賓鹹悅. 後曆兗、豫州刺史，所在有籌算績效.

鍾會 Zhong Hui
鍾會字士季，潁川長社人，太傅繇小子也. 少敏惠夙成. 會為其母傳曰：「夫人張氏，字昌蒲，太原茲氏人，太傅定陵成侯之命婦也. 世長吏二千石. 夫人少喪父母，充成侯家，修身正行，非禮不動，為上下所稱述. 貴妾孫氏，攝嫡專家，心害其賢，數讒毀無所不至. 孫氏辨博有智巧，言足以飾非成過，然竟不能傷也. 及妊娠，愈更嫉妒，乃置藥食中，夫人中食，覺而吐之，瞑眩者數日. 或曰：'何不向公言之？'答曰：'嫡庶相害，破家危國，古今以為鑒誡. 假如公信我，眾誰能明其事？彼以心度我，謂我必言，固將先我；事由彼發，顧不快耶！'遂稱疾不見. 孫氏果謂成侯曰：'妾欲其得男，故飲以得男之藥，反謂毒之！'成侯曰：'得男藥佳事，闇於食中與人，非人情也. '遂訊侍者具服，孫氏由是得罪出. 成侯問夫人何能不言，夫人言其故，成侯大驚，益以此賢之. 黃初六年，生會，恩愈隆. 成侯既出孫氏，更納正嫡賈氏. 」臣松之按：鍾繇于時老矣，而方納正室. 蓋禮所雲宗子雖七十無無主婦之義也. 魏氏春秋曰：會母見寵於繇，繇為之出其夫人. 卞太后以為言，文帝詔繇複之. 繇恚憤，將引鴆，弗獲，餐椒致噤，帝乃止. 中護軍蔣濟著論，謂「觀其眸子，足以知人. 」會年五歲，繇遣見濟，濟甚異之，曰：「非常人也. 」及壯，有才數技藝，而博學精練名理，以夜續晝，由是獲聲譽. 正始中，以為秘書郎，遷尚書中書侍郎. 世語曰：司馬景王命中書令虞松作表，再呈輒不可意，命松更定. 以經時，松思竭不能改，心苦之，形於顏色. 會察其有憂，問松，松以實答. 會取視，為定五字. 松悅服，以呈景王，王曰：「不當爾邪，誰所定也？」松曰：「鍾會. 向亦欲啟之，會公見問，不敢饕其能. 」王曰：「如此，可大用，可令來. 」會問松王所能，松曰：「博學明識，無所不貫. 」會乃絕賓客，精思十日，平旦入見，至鼓二乃出. 出後，王獨拊手歎息曰：「此真王佐材也！」松字叔茂，陳留人，九江太守邊讓外孫. 松弱冠有才，從司馬宣王征遼東，宣王命作檄，及破賊，作露布. 松從還，宣王辟為掾，時年二十四，遷中書郎，遂至太守. 松子濬，字顯弘，晉廷尉. 臣松之以為鍾會名公之子，聲譽夙著，弱冠登朝，已曆顯位，景王為相，何容不悉，而方於定虞松表然後乃蒙接引乎？設使先不相識，但見五字而便知可大用，雖聖人其猶病諸，而況景王哉？高貴鄉公即尊位，賜爵關內侯.

毌丘儉作亂，大將軍司馬景王東征，會從，典知密事，衛將軍司馬文王為大軍後繼. 景王薨於許昌，文王總統六軍，會謀謨帷幄. 時中詔敕尚書傅嘏，以東南新定，權留衛將軍屯許昌為內外之援，令嘏率諸軍還. 會與嘏謀，使嘏表上，輒與衛將軍俱發，還到雒水南屯住. 於是朝廷拜文王為大將軍、輔政，會遷黃門侍郎，封東武亭侯，邑三百戶.

甘露二年，徵諸葛誕為司空，時會喪寧在家，策誕必不從命，馳白文王. 文王以事已施行，不復追改. 會時遭所生母喪. 其母傳曰：「夫人性矜嚴，明於教訓，會雖童稚，勤見規誨. 年四歲授孝經，七歲誦論語，八歲誦詩，十歲誦尚書，十一誦易，十二誦春秋左氏傳、國語，十三誦周禮、禮記，十四誦成侯易記，十五使入太學問四方奇文異訓. 謂會曰：'學猥則倦，倦則意怠；吾懼汝之意怠，故以漸訓汝，今可以獨學矣. '雅好書籍，涉曆書，特好易、老子，每讀易孔子說鳴鶴在陰、勞謙君子、籍用白茅、不出戶庭之義，每使會反覆讀之，曰：'易三百餘爻，仲尼特說此者，以謙恭慎密，樞機之發，行己至要，榮身所由故也，順斯術已往，足為君子矣. '正始八年，會為尚書郎，夫人執會手而誨之曰：'汝弱冠見敘，人情不能不自足，則損在其中矣，勉思其戒！'是時大將軍曹爽專朝政，日縱酒沉醉，會兄侍中毓宴還，言其事. 夫人曰：'樂則樂矣，然難久也. 居上不驕，制節謹度，然後乃無危溢之患. 今奢僭若此，非長守富貴之道. '嘉平元年，車駕朝高平陵，會為中書郎，從行. 相國宣文侯始舉兵，眾人恐懼，而夫人自若. 中書令劉放、侍郎衛瓘、夏侯和等家皆怪問：'夫人一子在危難之中，何能無憂？'答曰：'大將軍奢僭無度，吾常疑其不安. 太傅義不危國，必為大將軍舉耳. 吾兒在帝側何憂？聞且出兵無他重器，其勢必不久戰. '果如其言，一時稱明. 會曆機密十餘年，頗豫政謀. 夫人謂曰：'昔範氏少子為趙簡子設伐邾之計，事從民悅，可謂功矣. 然其母以為乘偽作詐，末業鄙事，必不能久. 其識本深遠，非近人所言，吾常樂其為人. 汝居心正，吾知免矣. 但當脩所志以輔益時化，不忝先人耳. 常言人誰能皆體自然，但力行不倦，抑亦其次. 雖接鄙賤，必以言信. 取與之間，分畫分明. '或問：'此無乃小乎？'答曰：'君子之行，皆積小以致高大，若以小善為無益而弗為，此乃小人之事耳. 希通慕大者，吾所不好. '會自幼少，衣不過青紺，親營家事，自知恭儉. 然見得思義，臨財必讓. 會前後賜錢帛數百萬計，悉送供公家之用，一無所取. 年五十有九，甘露二年二月暴疾薨. 比葬，天子有手詔，命大將軍高都侯厚加賵贈，喪事無巨細，一皆供給. 議者以為公侯有夫人，有世婦，有妻，有妾，所謂外命婦也. 依春秋成風、定姒之義，宜崇典禮，不得總稱妾名，於是稱成侯命婦. 殯葬之事，有取于古制，禮也. 」及誕反，車駕住項，文王至壽春，會複從行.

初，吳大將全琮，孫權之婚親重臣也，琮子懌、孫靜、從子端、翩、緝等，皆將兵來救誕. 懌兄子輝、儀留建業，與其家內爭訟，攜其母，將部曲數十家渡江，自歸文王. 會建策，密為輝、儀作書，使輝、儀所親信齎入城告懌等，說吳中怒懌等不能拔壽春，欲盡誅諸將家，故逃來歸命. 懌等恐懼，遂將所領開東城門出降，皆蒙封寵，城中由是乖離. 壽春之破，會謀居多，親待日隆，時人謂之子房. 軍還，遷為太僕，固辭不就. 以中郎在大將軍府管記室事，為腹心之任. 以討諸葛誕功，進爵陳侯，屢讓不受. 詔曰：「會典綜軍事，參同計策，料敵制勝，有謀謨之勳，而推寵固讓，辭指款實，前後累重，志不可奪. 夫成功不處，古人所重，其聽會所執，以成其美. 」遷司隸校尉. 雖在外司，時政損益，當世與奪，無不綜典. 嵇康等見誅，皆會謀也.

文王以蜀大將姜維屢擾邊陲，料蜀國小民疲，資力單竭，欲大舉圖蜀. 惟會亦以為蜀可取，豫共籌度地形，考論事勢. 景元三年冬，以會為鎮西將軍、假節都督關中諸軍事. 文王敕青、徐、兗、豫、荊、揚諸州，並使作船，又令唐咨作浮海大船，外為將伐吳者. 四年秋，乃下詔使鄧艾、諸葛緒各統諸軍三萬餘人，艾趣甘松、遝中連綴維，緒趣武街、橋頭絕維歸路. 會統十餘萬眾，分從斜谷、駱穀入. 先命牙門將許儀在前治道，會在後行，而橋穿，馬足陷，於是斬儀. 儀者，許褚之子，有功王室，猶不原貸. 諸軍聞之，莫不震竦. 蜀令諸圍皆不得戰，退還漢、樂二城守. 魏興太守劉欽趣子午谷，諸軍數道平行，至漢中. 蜀監軍王含守樂城，護軍蔣斌守漢城，兵各五千. 會使護軍荀愷、前將軍李輔各統萬人，愷圍漢城，輔圍樂城. 會徑過，西出陽安口，遣人祭諸葛亮之墓. 使護軍胡烈等行前，攻破關城，得庫藏積穀. 薑維自遝中還，至陰平，合集士眾，欲赴關城. 未到，聞其已破，退趣白水，與蜀將張翼、廖化等合守劍閣拒會. 會移檄蜀將吏士民曰：

往者漢祚衰微，率土分崩，生民之命，幾於泯滅. 太祖武皇帝神武聖哲，撥亂反正，拯其將墜，造我區夏. 高祖文皇帝應天順民，受命踐阼. 烈祖明皇帝奕世重光，恢拓洪業. 然江山之外，異政殊俗，率土齊民未蒙王化，此三祖所以顧懷遺恨也. 今主上聖德欽明，紹隆前緒，宰輔忠肅明允，劬勞王室，布政垂惠而萬邦協和，施德百蠻而肅慎致貢. 悼彼巴蜀，獨為匪民，湣此百姓，勞役未已. 是以命授六師，龔行天罰，征西、雍州、鎮西諸軍，五道並進. 古之行軍，以仁為本，以義治之；王者之師，有征無戰；故虞舜舞幹戚而服有苗，周武有散財、發廩、表閭之義. 今鎮西奉辭銜命，攝統戎重，庶弘文告之訓，以濟元元之命，非欲窮武極戰，以快一朝之政，故略陳安危之要，其敬聽話言.

益州先主以命世英才，興兵朔野，困躓冀、徐之郊，制命紹、布之手，太祖拯而濟之，與隆大好. 中更背違，棄同即異，諸葛孔明仍規秦川，姜伯約屢出隴右，勞動我邊境，侵擾我氐、羌，方國家多故，未遑修九伐之征也. 今邊境乂清，方內無事，畜力待時，並兵一向，而巴蜀一州之眾，分張守備，難以禦天下之師. 段谷、侯和沮傷之氣，難以敵堂堂之陳. 比年以來，曾無寧歲，征夫勤瘁，難以當子來之民. 此皆諸賢所親見也. 蜀相壯見禽於秦，公孫述授首於漢，九州之險，是非一姓. 此皆諸賢所備聞也. 明者見危于無形，智者規禍于未萌，是以微子去商，長為周賓，陳平背項，立功於漢. 豈晏安酖毒，懷祿而不變哉？今國朝隆天覆之恩，宰輔弘寬恕之德，先惠後誅，好生惡殺. 往者吳將孫壹舉眾內附，位為上司，寵秩殊異. 文欽、唐咨為國大害，叛主仇賊，還為戎首. 咨困逼禽獲，欽二子還降，皆將軍、封侯；咨與聞國事. 壹等窮踧歸命，猶加盛寵，況巴蜀賢知見機而作者哉！誠能深鑒成敗，邈然高蹈，投跡微子之蹤，錯身陳平之軌，則福同古人，慶流來裔，百姓士民，安堵舊業，農不易畝，巿不回肆，去累卵之危，就永安之福，豈不美與！若偷安旦夕，迷而不反，大兵一發，玉石皆碎，雖欲悔之，亦無及已. 其詳擇利害，自求多福，各具宣佈，咸使聞知.

鄧艾追姜維到陰平，簡選精銳，欲從漢德陽入江由、左儋道詣綿竹，趣成都，與諸葛緒共行. 緒以本受節度邀薑維，西行非本詔，遂進軍前向白水，與會合. 會遣將軍田章等從劍閣西，徑出江由. 未至百里，章先破蜀伏兵三校，艾使章先登. 遂長驅而前. 會與緒軍向劍閣，會欲專軍勢，密白緒畏懦不進，檻車徵還. 軍悉屬會，按百官名：緒入晉為太常崇禮衛尉. 子沖，廷尉. 荀綽兗州記曰：衝子詮，字德林，玫字仁林，並知名顯達. 詮，兗州刺史. 玫，侍中禦史中丞. 進攻劍閣，不克，引退，蜀軍保險拒守. 艾遂至綿竹，大戰，斬諸葛瞻. 維等聞瞻巳破，率其眾東入于巴. 會乃進軍至涪，遣胡烈、田續、龐會等追維. 艾進軍向成都，劉禪詣艾降，遣使敕維等令降於會. 維至廣漢郪縣，令兵悉放器仗，送節傳於胡烈，便從東道詣會降. 會上言曰：「賊姜維、張翼、廖化、董厥等逃死遁走，欲趣成都. 臣輒遣司馬夏侯鹹、護軍胡烈等，經從劍閣，出新都、大渡截其前，參軍爰青彡、將軍句安等躡其後，參軍皇甫闓、將軍王買等從涪南出沖其腹，臣據涪縣為東西勢援. 維等所統步騎四五萬人，擐甲厲兵，塞川填穀，數百里中首尾相繼，憑恃其眾，方軌而西. 臣敕鹹、闓等令分兵據勢，廣張羅罔，南杜走吳之道，西塞成都之路，北絕越逸之徑，四面雲集，首尾並進，蹊路斷絕，走伏無地. 臣又手書申喻，開示生路，群寇困逼，知命窮數盡，解甲投戈，面縛委質，印綬萬數，資器山積. 昔舜舞幹戚，有苗自服；牧野之師，商旅倒戈：有征無戰，帝王之盛業. 全國為上，破國次之；全軍為上，破軍次之：用兵之令典. 陛下聖德，侔蹤前代，翼輔忠明，齊軌公旦，仁育群生，義征不譓，殊俗向化，無思不服，師不逾時，兵不血刃，萬里同風，九州共貫. 臣輒奉宣詔命，導揚恩化，複其社稷，安其閭伍，舍其賦調，弛其征役，訓之德禮以移其風，示之軌儀以易其俗，百姓欣欣，人懷逸豫，後來其蘇，義無以過. 」會於是禁檢士眾不得鈔略，虛己誘納，以接蜀之群司，與維情好歡甚. 世語曰：夏侯霸奔蜀，蜀朝問「司馬公如何德」？霸曰：「自當作家門. 」「京師俊士」？曰：「有鍾士季，其人管朝政，吳、蜀之憂也. 」漢晉春秋曰：初，夏侯霸降蜀，薑維問之曰：「司馬懿既得彼政，當複有征伐之志不？」霸曰：「彼方營立家門，未遑外事. 有鍾士季者，其人雖少，終為吳、蜀之憂，然非非常之人亦不能用也. 」後十五年而會果滅蜀. 按習鑿齒此言，非出他書，故採用世語而附益也. 十二月詔曰：「會所向摧弊，前無強敵，緘制眾城，罔羅迸 逸. 蜀之豪帥，面縛歸命，謀無遺策，舉無廢功. 凡所降誅，動以萬計，全勝獨克，有征無戰. 拓平西夏，方隅清晏. 其以會為司徒，進封縣侯，增邑萬戶. 封子二人亭侯，邑各千戶. 」

會內有異志，因鄧艾承制專事，密白艾有反狀，世語曰：會善效人書，於劍閣要艾章表白事，皆易其言，令辭指悖傲，多自矜伐. 又毀文王報書，手作以疑之也. 於是詔書檻車徵艾. 司馬文王懼艾或不從命，敕會並進軍成都，監軍衛瓘在會前行，以文王手筆令宣喻艾軍，艾軍皆釋仗，遂收艾入檻車. 會所憚惟艾，艾既禽而會尋至，獨統大眾，威震西土. 自謂功名蓋世，不可複為人下，加猛將銳卒皆在己手，遂謀反. 欲使薑維等皆將蜀兵出斜穀，會自將大眾隨其後. 既至長安，令騎士從陸道，步兵從水道順流浮渭入河，以為五日可到孟津，與騎會洛陽，一旦天下可定也. 會得文王書雲：「恐鄧艾或不就徵，今遣中護軍賈充將步騎萬人徑入斜谷，屯樂城，吾自將十萬屯長安，相見在近. 」會得書，驚呼所親語之曰：「但取鄧艾，相國知我能獨辦之；今來大重，必覺我異矣，便當速發. 事成，可得天下；不成，退保蜀漢，不失作劉備也. 我自淮南以來，畫無遣策，四海所共知也. 我欲持此安歸乎！」會以五年正月十五日至，其明日，悉請護軍、郡守、牙門騎督以上及蜀之故官，為太后發喪于蜀朝堂. 矯太后遺詔，使會起兵廢文王，皆班示坐上人，使下議訖，書版署置，更使所親信代領諸軍. 所請群官，悉閉著益州諸曹屋中，城門宮門皆閉，嚴兵圍守. 會帳下督丘建本屬胡烈，烈薦之文王，會請以自隨，任愛之. 建湣烈獨坐，啟會，使聽內一親兵出取飲食，諸牙門隨例各內一人. 烈紿語親兵及疏與其子曰：「丘建密說消息，會已作大坑，白棓棓與棒同. 數千，欲悉呼外兵入，人賜白，苦洽反. 拜為散將，以次棓殺坑中. 」諸牙門親兵亦鹹說此語，一夜傳相告，皆遍. 或謂會：「可盡殺牙門騎督以上. 」會猶豫未決. 十八日日中，烈軍兵與烈兒雷鼓出門，諸軍兵不期皆鼓譟出，曾無督促之者，而爭先赴城. 時方給與薑維鎧杖，白外有匈匈聲，似失火，有頃，白兵走向城. 會驚，謂維曰：「兵來似欲作惡，當雲何？」維曰：「但當擊之耳. 」會遣兵悉殺所閉諸牙門郡守，內人共舉機以柱門，兵斫門，不能破. 斯須，門外倚梯登城，或燒城屋，蟻附亂進，矢下如雨，牙門、郡守各緣屋出，與其卒兵相得. 姜維率會左右戰，手殺五六人，眾既格斬維，爭赴殺會. 會時年四十，將士死者數百人. 晉諸公贊曰：胡烈兒名淵，字世元，遵之孫也. 遵，安定人，以才兼文武，累居籓鎮，至車騎將軍. 子奮，字玄威，亦曆方任. 女為晉武帝貴人，有寵. 太康中，以奮為尚書僕射，加鎮軍大將軍、開府. 弟廣，字宣祖，少府. 次烈，字玄武，秦州刺史. 次岐，宇玄嶷，並州刺史. 廣子喜，涼州刺史. 淵小字鷂鴟，時年十八，既殺會救父，名震遠近. 後趙王倫篡位，三王興義，倫使淵與張泓將兵禦齊王，屢破齊軍. 會成都戰克，淵乃歸降伏法.

初，艾為太尉，會為司徒，皆持節、都督諸軍如故，鹹未受命而斃. 會兄毓，以四年冬薨，會竟未知問. 會兄子邕，隨會與俱死，會所養兄子毅及峻、辿敕連反. 等下獄，當伏誅. 司馬文王表天子下詔曰：「峻等祖父繇，三祖之世，極位台司，佐命立勳，饗食廟庭. 父毓，曆職內外，幹事有績. 昔楚思子文之治，不滅鬥氏之祀. 晉錄成宣之忠，用存趙氏之後. 以會、邕之罪，而絕繇、毓之類，吾有湣然！峻、辿兄弟特原，有官爵者如故. 惟毅及邕息伏法. 」或曰，毓曾密啟司馬文王，言會挾術難保，不可專任，故宥峻等雲. 漢晉春秋曰：文王嘉其忠亮，笑答毓曰：「若如卿言，必不以及宗矣. 」

初，文王欲遣會伐蜀，西曹屬邵悌求見曰：「今遣鍾會率十餘萬眾伐蜀，愚謂會單身無重任，不若使餘人行. 」文王笑曰：「我寧當複不知此耶？蜀為天下作患，使民不得安息，我今伐之如指掌耳，而眾人皆言蜀不可伐. 夫人心豫怯則智勇並竭，智勇並竭而強使之，適為敵禽耳. 惟鍾會與人意同，今遣會伐蜀，必可滅蜀. 滅蜀之後，就如卿所慮，當何所能一辦耶？凡敗軍之將不可以語勇，亡國之大夫不可與圖存，心膽以破故也. 若蜀以破，遺民震恐，不足與圖事；中國將士各自思歸，不肯與同也. 若作惡，祗自滅族耳. 卿不須憂此，慎莫使人聞也. 」及會白鄧艾不軌，文王將西，悌複曰：「鍾會所統，五六倍于鄧艾，但可敕會取艾，不足自行. 」文王曰：「卿忘前時所言邪，而更雲可不須行乎？雖爾，此言不可宣也. 我要自當以信義待人，但人不當負我，我豈可先人生心哉！近日賈護軍問我，言：'頗疑鍾會不？'我答言：'如今遣卿行，寧可複疑卿邪？'賈亦無以易我語也. 我到長安，則自了矣. 」軍至長安，會果已死，鹹如所策. 按咸熙元年百官名：邵悌字元伯，陽平人. 漢晉春秋曰：文王聞鍾會功曹向雄之收葬會也，召而責之曰：「往者王經之死，卿哭於東市而我不問，今鍾會躬為叛逆而又輒收葬，若複相容，其如王法何！」雄曰：「昔先王掩骼埋胔，仁流朽骨，當時豈先蔔其功罪而後收葬哉？今王誅既加，於法已備，雄感義收葬，教亦無闕. 法立於上，教弘於下，以此訓物，雄曰可矣！何必使雄背死違生，以立於時. 殿下讎對枯骨，捐之中野，百歲之後，為臧獲所笑，豈仁賢所掩哉？」王悅，與宴談而遣之. 習鑿齒曰；向伯茂可謂勇於蹈義也，哭王經而哀感市人，葬鍾會而義動明主，彼皆忠烈奮勁，知死而往，非存生也. 況使經、會處世，或身在急難，而有不赴者乎？故尋其奉死之心，可以見事生之情，覽其忠貞之節，足以愧背義之士矣. 王加禮而遣，可謂明達.

會嘗論易無互體、才性同異. 及會死後，於會家得書二十篇，名曰道論，而實刑名家也，其文似會. 初，會弱冠與山陽王弼並知名. 弼好論儒道，辭才逸辯，注易及老子，為尚書郎，年二十餘卒. 弼字輔嗣. 何劭為其傳曰：弼幼而察慧，年十餘，好老氏，通辯能言. 父業，為尚書郎. 時裴徽為吏部郎，弼未弱冠，往造焉. 徽一見而異之，問弼曰：「夫無者誠萬物之所資也，然聖人莫肯致言，而老子申之無已者何？」弼曰：「聖人體無，無又不可以訓，故不說也. 老子是有者也，故恆言無所不足. 」尋亦為傅嘏所知. 于時何晏為吏部尚書，甚奇弼，歎之曰：「仲尼稱後生可畏，若斯人者，可與言天人之際乎！」正始中，黃門侍郎累缺. 晏既用賈充、裴秀、硃整，又議用弼. 時丁謐與晏爭衡，致高邑王黎於曹爽，爽用黎. 於是以弼補台郎. 初除，覲爽，請間，爽為屏左右，而弼與論道，移時無所他及，爽以此嗤之. 時爽專朝政，黨與共相進用，弼通俊不治名高. 尋黎無幾時病亡，爽用王沈代黎，弼遂不得在門下，晏為之歎恨. 弼在台既淺，事功亦雅非所長，益不留意焉. 淮南人劉陶善論縱橫，為當時所推. 每與弼語，常屈弼. 弼天才卓出，當其所得，莫能奪也. 性和理，樂游宴，解音律，善投壺. 其論道傅會文辭，不如何晏，自然有所拔得，多晏也，頗以所長笑人，故時為士君子所疾. 弼與鍾會善，會論議以校練為家，然每服弼之高致. 何晏以為聖人無喜怒哀樂，其論甚精，鍾會等述之. 弼與不同，以為聖人茂於人者神明也，同於人者五情也，神明茂故能體沖和以通無，五情同故不能無哀樂以應物，然則聖人之情，應物而無累於物者也. 今以其無累，便謂不復應物，失之多矣. 弼注易，潁川人荀融難弼大衍義. 弼答其意，白書以戲之曰：「夫明足以尋極幽微，而不能去自然之性. 顏子之量，孔父之所預在，然遇之不能無樂，喪之不能無哀. 又常狹斯人，以為未能以情從理者也，而今乃知自然之不可革. 足下之量，雖已定乎胸懷之內，然而隔逾旬朔，何其相思之多乎？故知尼父之於顏子，可以無大過矣. 」弼注老子，為之指略，致有理統. 著道略論，注易，往往有高麗言. 太原王濟好談，病老、莊，常雲：「見弼易注，所悟者多. 」然弼為人淺而不識物情，初與王黎、荀融善，黎奪其黃門郎，於是恨黎，與融亦不終. 正始十年，曹爽廢，以公事免. 其秋遇癘疾亡，時年二十四，無子絕嗣. 弼之卒也，晉景王聞之，嗟歎者累日，其為高識所惜如此. 孫盛曰：易之為書，窮神知化，非天下之至精，其孰能與於此？世之注解，殆皆妄也. 況弼以傅會之辨而欲籠統玄旨者乎？故其敘浮義則麗辭溢目，造陰陽則妙頤無聞，至於六爻變化，群象所效，日時歲月，五氣相推，弼皆擯落，多所不關. 雖有可觀者焉，恐將泥夫大道. 博物記曰：初，王粲與族兄凱俱避地荊州，劉表欲以女妻粲，而嫌其形陋而用率，以凱有風貌，乃以妻凱. 凱生業，業即劉表外孫也. 蔡邕有書近萬卷，末年載數車與粲，粲亡後，相國掾魏諷謀反，粲子與焉，既被誅，邕所與書悉入業. 業字長緒，位至謁者僕射. 子宏字正宗，司隸校尉. 宏，弼之兄也. 魏氏春秋曰：文帝既誅粲二子，以業嗣粲.

評曰：王淩風節格尚，毌丘儉才識拔幹，諸葛誕嚴毅威重，鍾會精練策數，鹹以顯名，致茲榮任，而皆心大志迂，不慮禍難，變如發機，宗族塗地，豈不謬惑邪！鄧艾矯然強壯，立功立事，然闇於防患，咎敗旋至，豈遠知乎諸葛恪而不能近自見，此蓋古人所謂目論者也. 史記曰：越王無疆與中國爭強，當楚威王時，越北伐齊，齊威王使人說越雲，越王不納. 齊使者曰：「幸也，越之不亡也. 吾不貴其用智之如目，目見毫毛而不自見其睫也. 今王知晉之失計，不自知越之過，是目論也. 」